בליבה של ארץ התנ"ך משתרע חבל בנימין. מגוון מסלולים ומראות בראשיתיים, מדבר דרמטי ומעיינות שופעים, הרים נישאים ומישורים ירוקים, אנשים טובים וחוויות מהנות. חלוציות בת-זמנינו!
בנימין, חבל ארץ מרהיב ביופיו, שוכן בליבה של ארץ התנ"ך. במרחק נגיעה מירושלים ובמרחק נסיעה קצרה מגוש דן, משתרע בנימין על שטח נרחב, שבמערבו - אזור גבוה ומיוער, יישובים פורחים ותצפיות מרהיבות המשקיפות על כל שפלת החוף. במזרחו - אזור מדברי יפהפה, שבו זורם נחל פרת (קלט) עם מימיו הקרירים, בואכה ים המלח. במרכזו - בינות ליישובים הציוריים ולכרמי היין של יקבי הבוטיק המובילים, שוכנת שילה - העיר הקדומה ומקום המשכן, ששימשה כבירת ישראל הראשונה במשך 369 שנה.
במה תרצו לבחור? בארץ התנ"ך, בדרך המעיינות, בדרך היין והיקבים, בדרך הזית ובתי הבד, בדרכי האוכל והאירוח, בשבילי האומנויות, באתרים ארכיאולוגים, בשמורות טבע ודרכי נוף? האם תרצו להתנייד ברגל, באופניים, בג'יפים, בטרקטורונים, על סוסים? ובכן, ההיצע רחב ומגוון, עונה על כל טעם ובחירה.
בסיור הנוכחי בו תעסוק הכתבה, התרכזנו בדרום-מזרח חבל בנימין, על גבול צפון מדבר יהודה. הוד ונוף קדומים והעין אינה שבעה.
נחל פרת, המוכר כואדי קלט, תוחם את ארץ בנימין מדרום. לאורכו מספר אתרים: שמורת הטבע עין פרת - כאן נמצא ריכוז גדול של אטרקציות, כמו נביעות, בריכות ונחל זורם, אתר ארכיאולוגי מקראי, מנזר, אתר מוכרז לגלישה ולטיפוס מצוקים, שרידי תחנת שאיבה בריטית, שולחנות פיקניק, פינות מנגלים על גדת הנחל ומסלולי טיול ברמות קושי שונות. בחורף ניתן ליהנות מהחום והיובש של מדבר בנימין, ובקיץ מהצל ומהמים הקרירים. עין קלט - הוא מעיין גדול, מפל ונווה מדבר מרשים. אמת מים מובילה מכאן את המים עד ליריחו. מנזר ס'נט ג'ורג' - בנוי בצלע המצוק על גדת נחל פרת והוא מקסים בגגותיו הכחולים על רקע ההרים הצהובים.
במתחם תחנת הדלק כפר אדומים - על כביש מס' 1, אל תחמיצו את טיולי הטרקטורונים בנהיגה עצמית בלב המדבר, טיולי ג'יפים מודרכים ואטרקציות נוספות. בקומפלקס נמצאים בר ומסעדת בשרים משובחת באווירה אותנטית. עם הג'יפ של כנען תיירות "כבשנו" נתיבים בואדי קלט והגענו לנקודות תצפית על נוף בראשית - של מדבר הררי, מעיינות תכולים, צמחייה רעננה ופלשתינים הגרים בכפרים נידחים במרחביו. והעין לא שבעה מיופיו. טל': 02-5355351 .
כיפת הכוכב ידוע בשמו הערבי קובת א ניג'מה. את ההר הבולט בצמוד לישוב כוכב השחר ומצפון לישוב רימונים, אי אפשר להחמיץ. נקודת תצפית מעולה לעבר הרי בנימין במערב, ירושלים בדרום ובקעת הירדן במזרח. טיפוס רגלי לשמורת הטבע כוכב השחר, יגלה לנו לאורך השביל בורות מים עתיקים ומערות רועים. לקראת הפסגה ניתן לראות את שרידיו של קבר שיח'. השביל ממשיך לעבר שתי תצפיות על הנוף המרהיב. התמזל מזלנו להגיע למקום עם פריחת אירוס הגלבוע היפיפה, בתפרחתו המיוחדת בסגול העז. איזו התרגשות!
נחמד לבקר ב"סבונטו" - במפעל סבונים ייחודי משפחתי, בכוכב השחר. הסבונים המיוצרים משמן זית ומחומרים טבעיים בלבד, עשירים בבוץ ומלחים מים המלח ובניחוחות משגעים. שלמה קשת, טל': 052-7966606.
מסעדת יואל מעשנת בשרים נמצאת באזור התעשייה כפר אדומים, וזה המקום לאכול הרבה וטוב. נמצא כאן ביסטרו ומעדניית בוטיק לבשרים מעושנים, נקניקים, סלטים טעימים וקינוחים נהדרים, במבנה מרווח ומאוורר, בניהול השף יואל בן שבת. טל': 02-9974274 .
אחרי האוכל ולפני שינה, כדאי להתבשם ביקב בוטיק ענתות, המייצר יינות אדומים מזן קברנה, מרלו, סנג'ובזה ושיראז. לצד היקב מרכז מבקרים "נוטרה" לטעימות יין וארוחות לקבוצות. טל': אהרון 050-2600324.
לאחר יום עמוס חוויות, נעים להניח את הראש בלשקוע בשינה ערבה. חאן ארץ המרדפים הוא המקום המומלץ ללון בו באזור. חאן דרכים אקולוגי וחניון לילה למשפחות וקבוצות. אירוח ישראלי מדברי רומנטי, המשלב שקט ומרחבי מדבר רוגעים. דוד דוידסון ואחיו יציעו לכם סיורי שטח ייחודיים וכדאי גם להזמין מראש ארוחה. טל': 054-5293439.
במיוחד עבור המטיילים בחבל בנימין הוקם מרכז מידע חדש, במתחם תחנת הדלק מעבר מכמש (כביש 60) בשיתוף משרד התיירות, מועצה אזורית חבל בנימין ומחלקת התיירות של המועצה. המרכז החדש, השוכן בבקתת עץ מעוצבת, מעיק למבקרים הדרכה ייעוץ ומידע על אתרי תיירות באזור. המידע ניתן ללא תשלום.